ส่วนที่ 1

ข้อมูลสรุป (Executive Summary)

บริษัท ยูนิเวนเจอร์ จำกัด (มหาชน) (“บริษัทฯ”) เดิมชื่อ บริษัท ยูนิไทยอ๊อกไซด์ จำกัด
ก่อตั้งขึ้นเมื่อวันที่ 25 มิถุนายน 2523 ประกอบธุรกิจหลัก คือ ผลิตผงสังกะสีอ๊อกไซด์
ซึ่งเป็นสารเคมีภัณฑ์ที่ใช้ในอุตสาหกรรมยาง อาหารสัตว์ สี ยารักษาโรค เครื่องสำอางค์
และเซรามิค จำหน่ายให้กับลูกค้าทั้งภายในประเทศและต่างประเทศ ภายใต้เครื่องหมายการค้ารูป
“ เตาเผา ” ปัจจุบันมีกำลังการผลิตรวมเท่ากับ 7,200 ตันต่อปี โดยมีโรงงานอยู่ 2 แห่ง
ตั้งอยู่ที่จังหวัดปทุมธานี ในปี 2531 บริษัทฯ
ได้จดทะเบียนแปรสภาพเป็นบริษัทมหาชนและได้เข้าจดทะเบียนในตลาดหลักทรัพย์แห่งประเทศไทย
ด้วยทุนจดทะเบียนและเรียกชำระแล้ว 20 ล้านบาท

นอกจากธุรกิจผลิตผงสังกะสีอ๊อกไซด์ บริษัทฯ ได้กระจายการลงทุนในบริษัทย่อยและบริษัทร่วม
เพื่อดำเนินธุรกิจต่างๆ อันได้แก่ บริษัท ฟอร์เวิร์ด ซิสเต็ม จำกัด
ซึ่งเป็นตัวแทนจำหน่ายเครื่องบันทึกเวลาและอุปกรณ์ควบคุมระบบจอดรถ ภายใต้เครื่องหมายการค้า
“AMANO” จากประเทศญี่ปุ่น และอุปกรณ์ควบคุมระบบจอดรถที่พัฒนาขึ้นเอง
ภายใต้เครื่องหมายการค้า “THAIPARK” บริษัท ไทย - ไลซาท จำกัด
ซึ่งดำเนินธุรกิจให้เช่าอาคาร โรงงาน เครื่องจักรแก่บริษัทฯ บริษัท ยูนิเวนเจอร์ คอนซัลติ้ง จำกัด
ประกอบธุรกิจให้บริการเป็นที่ปรึกษาด้านการเงินและการลงทุน บริษัท ยูนิเวนเจอร์ แอสเซท
แมเนจเม้นท์ จำกัด ดำเนินธุรกิจการลงทุนและการจัดการ และบริษัท เอ็กซ์เซลเล้นท์ เอ็นเนอร์ยี่
อินเตอร์เนชั่นแนล จำกัด ให้บริการด้านวิศวกรรมการจัดการพลังงานและอนุรักษ์พลังงาน

ในปี 2539 บริษัทฯได้เพิ่มทุนจดทะเบียนเป็น 100 ล้านบาท โดยจัดสรรหุ้นสามัญเพิ่มทุนจำนวน 8
ล้านหุ้น ให้แก่ผู้ถือหุ้นเดิมในอัตราส่วน 1 หุ้นสามัญเดิม ต่อ 4 หุ้นสามัญใหม่ ในราคาหุ้นละ 10 บาท
โดยผู้ถือหุ้นรายใหญ่ ณ ขณะนั้น คือ บริษัท สิริภิญโญ เคมิคัล จำกัด ถือหุ้นคิดเป็นสัดส่วนร้อยละ
62.20

ในปี 2542 บริษัทฯมีการเปลี่ยนแปลงโครงสร้างผู้ถือหุ้น โดยบริษัทฯได้เพิ่มทุนจดทะเบียนเป็น 300
ล้านบาท โดยจัดสรรหุ้นสามัญเพิ่มทุน จำนวน 20 ล้านหุ้น ในราคาหุ้นละ 10 บาท เสนอขายให้กับ
บริษัท คาเธ่ย์ แอสเซท แมเนจเม้นท์ จำกัด และกลุ่มบุคคลที่ บริษัท คาเธ่ย์ แอสเซส แมเนจเม้นท์
จำกัด เสนอชื่อ (“กลุ่มคาเธ่ย์”) และทำให้กลุ่มบุคคลดังกล่าวถือหุ้นในบริษัทฯ ณ ขณะนั้น
คิดเป็นสัดส่วนร้อยละ 66.67 ของทุนจดทะเบียนและเรียกชำระแล้วหลังการเพิ่มทุน นอกจากนี้
บริษัทฯได้ขยายการดำเนินธุรกิจเข้าสู่ธุรกิจการลงทุน
โดยที่ผ่านมาการลงทุนส่วนใหญ่ของบริษัทฯจะเป็นการร่วมลงทุนในธุรกิจอสังหาริมทรัพย์โดยการลงทุนจะเป็นการเข้าร่วมลงทุนเป็นผู้ถือหุ้นโดยบริษัทย่อยคือบริษัท
ยูนิเวนเจอร์ แอสเซท แมเนจเม้นท์ จำกัด
การให้เงินกู้ยืมระยะยาวประเภทด้อยสิทธิและการให้เงินกู้ระยะยาวประเภทมีหลักประกันโดยบริษัทฯ

ต่อมาในเดือนกรกฎาคม 2545 บริษัทฯ ได้ออกและจัดสรรหุ้นสามัญเพิ่มทุน จำนวน 5 ล้านหุ้น
ในราคาหุ้นละ 10 บาท เสนอขายให้กับกลุ่มคาเธ่ย์ดังกล่าวอีกครั้งหนึ่ง
ทำให้กลุ่มดังกล่าวถือหุ้นในบริษัทฯ ณ ขณะนั้น คิดเป็นสัดส่วนร้อยละ 53.34
ของทุนจดทะเบียนและเรียกชำระแล้วทั้งหมดหลังการเพิ่มทุนครั้งนี้เท่ากับ 350 ล้านบาท

สำหรับผลการดำเนินงานในปี 2545 บริษัทฯและบริษัทย่อยมีกำไรสุทธิ 55.51 ล้านบาท
สำหรับฐานะทางการเงินของบริษัทฯและบริษัทย่อย ณ วันที่ 31 ธันวาคม 2545 มีสินทรัพย์จำนวน
821.02 ล้านบาท หนี้สิน 206.88 ล้านบาท และส่วนของผู้ถือหุ้น 614.14 ล้านบาท ขณะนี้บริษัทฯ
มีทุนจดทะเบียนที่เรียกชำระแล้ว 350 ล้านบาท

บริษัทฯ ได้เสนอขายใบสำคัญแสดงสิทธิที่จะซื้อหุ้นสามัญเพิ่มทุน จำนวน 17.70 ล้านหน่วย
โดยไม่คิดมูลค่าให้แก่ผู้ถือหุ้นเดิมที่มีรายชื่อปรากฏในทะเบียนผู้ถือหุ้น ณ วันที่ 28 พฤศจิกายน 2545
ในอัตราส่วนหุ้นสามัญเดิม 2 หุ้น ได้รับใบสำคัญแสดงสิทธิ 1 หน่วย โดยที่ใบสำคัญแสดงสิทธิ 1
หน่วย ใช้สิทธิที่จะซื้อหุ้นสามัญใหม่ได้ 1 หุ้น ในราคาหุ้นละ 25 บาท มีระยะเวลาการใช้สิทธิทุกๆ 3
เดือน กำหนดอายุ 7 ปี ตามมติที่ประชุมวิสามัญผู้ถือหุ้น ครั้งที่ 1/2545 เมื่อวันที่ 19 พฤศจิกายน
2545

นอกจากนี้ ที่ประชุมในคราวเดียวกันได้มีมติให้จัดสรรหุ้นสามัญเพิ่มทุน จำนวน 38.65 ล้านหุ้น
ในราคาไม่ต่ำกว่าร้อยละ 80 ของราคาตลาดของหุ้นบริษัทฯ
เสนอขายให้แก่นักลงทุนโดยเฉพาะเจาะจง ซึ่งมีจำนวนไม่เกิน 35 ราย ภายในระยะเวลา 12
เดือน และ/หรือ ผู้ลงทุนประเภทสถาบัน
ตามประกาศคณะกรรมการกำกับหลักทรัพย์และตลาดหลักทรัพย์
และมีมติให้จัดสรรใบสำคัญแสดงสิทธิที่จะซื้อหุ้นสามัญเพิ่มทุนอีกจำนวน 1.35 ล้านหน่วย
โดยไม่คิดมูลค่าให้แก่พนักงานของบริษัทฯและบริษัทย่อยของบริษัทฯในวงจำกัด
โดยที่ใบสำคัญแสดงสิทธิ 1 หน่วย ใช้สิทธิซื้อหุ้นสามัญเพิ่มทุนได้ 1 หุ้น ในราคาหุ้นละ 10 บาท
กำหนดอายุ 5 ปี นับตั้งแต่วันที่ออกใบสำคัญแสดงสิทธิ